**JU MUZEJI I GALERIJE PODGORICE**

**IZVJEŠTAJ O RADU ZA 2019. GODINU**

**Podgorica, mart 2020. godine**

 **UVOD**

Javna ustanova Muzeji i galerije Podgorice u 2019. godini realizovala je programom predviđene aktivnosti. Osnov za podnošenje Izvještaja sadržan je u članu 32 Zakona o kulturi („Sl. list CG“, br. 49/08, 16/11, 40/11 i 38/12) ). Izvještaj o radu je urađen shodno Uputstvu za izradu godišnjeg programa rada i izvještaja o radu i ostvarivanju funkcija lokalne samouprave br. 01-033/07-4 od 09. 01. 2007. godine.

Cilj podnošenja Izvještaja je informisanje Skupštine Glavnog grada Podgorice o stepenu realizacije programskih sadržaja po utvrđenim rokovima, namjenskom korišćenju sredstava, davanje ocjene stanja u Ustanovi i predlaganje mjera odnosno programske orjentacije za naredni period.

Program rada Ustanove ostvaren je preko sljedećih djelatnosti: muzejske, galerijske, zaštite kulturnih dobara i investicionog održavanja, izdavačke i kulturno-edukativne djelatnosti.

 **OSTVARIVANJE OSNOVNE FUNKCIJE USTANOVE**

 Osnovna funkcija Ustanove u 2019. godini ostvarena je kroz redovnu djelatnost, utvrđenu zakonom i kroz planirane programske sadržaje.

Realizacijom programskih aktivnosti ostvaruju se muzejska i galerijska djelatnost, kao specifična disciplina u službi zaštite dijela kulturne baštine i obuhvata se čitav niz specifičnih stručnih poslova u datom kontekstu.

Muzej se u okviru osnovne djelatnosti bavio sakupljanjem muzejskog materijala putem terenskih istraživanja, otkupom, poklonima, razmjenom i na drugi način; sprovođenjem preventivne i trajne zaštite muzejskih predmeta i muzejske dokumentacije; istraživanjem u muzejskoj djelatnosti, radi sakupljanja, valorizacije i prezentacije muzejskog materijala; vršenjem stručne obrade muzejskog materijala; vođenjem dokumentacije o muzejskom materijalu; vršenjem revizije muzejskog fonda; organizovanjem stalnih i povremenih izložbi.

**MUZEJSKA DJELATNOST**

**Promocija Zbornika Nova antička Duklja**

Na poziv kolega iz Muzeja hrvatskih arheoloških spomenika u Splitu je 27. marta 2019. godine održana promocija zbornika *Nova antička Duklja* na kojoj je arheolozima iz Splita prezentovano devet izdanja zbornika i teme koje su u njima obrađene. Na promociji su govorili dr Miroslav Katić, direktor Muzeja hrvatskih arheoloških pomenika, dr Helga Zglav Martinac, arheolog iz Splita i Dragan Radović, urednik zbornika Nova antička Duklja.

**Simpozijum ,,Skadarski basen – veza između Mediteranske obale i kontinentalnog zaleđa“**

U organizaciji JU Muzeji i galerije Podgorice, u Podgorici je 5. aprila 2019. godine održan drugi po redu međunarodni arheološki Simpozijum pod nazivom „Skadarski basen – veza između maditeranske obale i kontinentalnog zaleđa“. Simpozijum je okupio eminentna imena arheološke nauke iz Crne Gore, Albanije, Bosne i Hercegovine i Republike Sjeverne Makeodnije. Na Simpozijumu su predstavljene teme od značaja za arheološku nauku u regionu.

U okviru programa simpozijuma „Skadarski basen – veza između maditeranske obale i kontinentalnog zaleđa“ održana je promocija devetog broja arheološkog časopisa Nova antička Duklja. Na promociji su govorili Sead Đokaj, direktor JU Muzeji i galerije Podgorice, Ana Medigović, sekretarka Sekretarijata za kulturu i sport Glavnog grada Podgorica, prof. dr Gezim Hožda iz Instituta za arheologiju Albanije. Na promociji je istaknut značaj časopisa koji je jedino arheološko naučno glasilo u Crnoj Gori, visok nivo naučnih tema koje se publikuju u časopisu kao i njegov značaj na međunarodnom planu i doprinos razmjeni postignutih naučnih rezultata na prostoru regiona kojem pripada Crna Gora. Časopis *Nova antička Duklja* je prepoznat u međunarodnim okvirima kao jedno od najznačajnijih arheoloških glasila i kao takvo objavljuje naučne radove eminentnih arheologa. Do sada su objavljeni tekstovi arheologa iz Crne Gore, Srbije, Rusije, Hrvatske, Albanije, Republike Sjeverne Makedonije, Grčke, Velike Britanije, Bugarske, Italije i Slovenije. Zahvaljujući časopisu *Nova antička Duklja*, JU Muzeji i galerije Podgorice je uspostavila razmjenu štampanih izdanja sa svim relevantnim bibliotekama fakulteta, arheoloških muzeja i instituta u regionu.

**Dani Marka Miljanova**

 U saradnji sa Sekretarijatom za kulturu i sport Glavnog grada – Podgorica realizovana je manifestacija ,,Dani Marka Miljanova” na Medunu u maju 2019. godine, u slavu imena i djela ovog crnogorskog velikana sa bogatim kulturno-umjetničkim sadržajem.

**Noć muzeja**

Cilj ove međunarodne manifestacije bio je da se u isto vrijeme, u centrima u kojima postoje značajne muzejske institucije, organizuje raznovrstan kulturno-umjetnički, zabavni i obrazovni program, i da tokom cijele noći publici budu dostupne različite muzejsko-galerijske izložbe.

U okviru Manifestacije “Noć Muzeja” realizovane su sledeći sadržaji:

Otvaranje izložbe i predavanje:

,,Mjesta susretanja starijeg željeznog doba na obalama istočnog Jadrana”

Autora dr Martine Kavur, Univerza na Primorskem Kopar

Galerija ART – Trg Nezavisnosti

Promocija knjige:

,,Epske narodne pjesme – Iz stare crnogorske periodike” (1871-1912)

Priređivača mr Zorice Mrvaljević, JU Muzeji i galerije Podgorice

 JU Muzeji i galerije Podgorice - Marka Miljanova 4

Otvaranje izložbe:

,,Štafeta mladosti 1945 – 1988”

Autora Mensuda Krpuljevića

JU Muzeji i galerije Podgorice - Marka Miljanova 4

**Izložba ,,Dodir vatre – Priča o staklu iz muzejskih zbirki Crne Gore” Skoplje**

U Muzeju grada Skoplja, 16. septembra 2019. godine, otvorena je izložba „Dodir vatre – priča o staklu iz muzejskih zbirki u Crnoj Gori“, autora Dragana Radovića i Miloša Živanovića. Izložbu je otvorila direktorica Muzeja grada Skoplja Slavica Hristova, a prisutnima su se obratili i autori izložbe.

Izložba u Skoplju je nastavak uspješne dugogodišnje saradnje između JU Muzeji i galerije Podgorice i Muzeja grada Skoplja koja je do sada rezultirala nizom realizovanih izloži u Skoplju i Podgorici.

Riječ je o eduktivnoj izložbi koja je ranije predstavljena u Podgorici, Kotoru, Budvi, Herceg Novom i Trebinju. Na izložbi su kroz panoe predstavljeni brojni stakleni artefakti otkriveni tokom arheoloških iskopavanja, koji se dijelom nalaze u ekspozicijama crnogorskih muzeja, a dijelom u depoima i privatnim kolekcijama. Izložbom je obuhvaćen velik vremenski period, od najranijih staklarskih ostvarenja iz 4. vijeka p.n.e. pa sve do onih iz prošlog vijeka. Tokom tog razdoblja stvorena su i neka od najvećih dostignuća umjetničke kreativnosti oblikovanja stakla koja se mogu svrstati i u svjetska.

**Izložba „Jedna slika tamne strane istorije rimskog carstva “ Muzej grada Podgorice**

Na izložbi u JU Muzeji i galerije Podgorice, koja je otvorena 28. oktobra 2019. godine su prezentovani rezultati istraživanja jednog izuzetnog i nesvakidašnjeg otkrića sa Jugoistočne nekropole rimske kolonije Skupi (*Colonia Flavia Scupinorum*), jednog od najvećih rimskih gradova na tlu savremene Makedonije. Riječ je o masovnoj grobnici u kojoj je bilo sahranjeno oko dvesta odraslih muškaraca, nekadašnjih hrabrih vojnika, pripadnika nepobjedive rimske vojne kamarile, od kojih je većina bila nasilno pogubljena, najčešće odrubljivanjem glave/dekapitacijom.

Izložba je predstavljala pionirski poduhvat kako u odnosu na multidisciplinarni pristup preko paralelne primjene arheologije, fizičke i forenzičke antropologije tako i zbog multimedijalnog načina prezentacije sa primjenom više klasičnih i savremenih umjetničkih disciplina (fotografija, video, dvodimenzionalne i trodimenzionalne rekonstrukcije). Izložbu su otvorili direktor JU Muzeji i galerije Podgorice Vučić Ćetković i direktorica Muzeja grada Skoplja Slavica Hristova.

**GALERIJSKA DJELATNOST**

**Izložba Svetlane Dragojević ,,Urbana utopija III" (Moderna galerija, 29.01.-15.02.2019.)**

Dana 29. januara 2019. godine otvorena je izložba slika Svetlane Dragojević. Na otvaranju su se publici obratili direktor ustanove Sead Đokaj i rukovoditeljka sektora Moderna galerija Petrica Duletić, a izložbu je otvorila gospođa Ursula Rommerskirchen-Hilbertz - ataše za kulturu Ambasade Savezne Republike Njemačke u Podgorici.

Svetlana Dragojević je rođena u Kotoru 1968. godine. Odsjek za slikarstvo završila je 1990. godine na Fakultetu restauracije i konzervacije na Cetinju i u istom gradu diplomirala na Fakultetu likovnih umjetnosti - odsjek slikarstvo 1992. Studijski je boravila u Londonu do 1998. Izlagala je na brojnim grupnim i samostalnim izložbama u zemlji i inostranstvu. Član je ULUCG.

**Izložba slika i crteža Vasilise Radojević (Moderna galerija, 19.02.–09.03.2019.)**

Dana 19. februara 2019. godine otvorena je izložba slika i crteža Vasilise Radojević. Izložbu je otvorila kustoskinja u Modernoj galeriji Selma Đečević.

Vasilisa Radojević rođena je 1955. godine u Nikšiću. Slikarstvo je diplomirala na Akademiji primijenjenih umjetnosti u Beogradu. Dobitnica je prve nagrade za slikarstvo koja se dodjeljuje svake desete godine najboljem studentu (1978). Na “Dubrovačkom likovnom salonu” 1982. dobila je prvu nagradu za crtež. Dobitnica je prve nagrade za slikarstvo pod nazivom “Pajper” 1987. godine kao najbolji mladi slikar koji je realizovao izložbu u Rimu. Postdiplomske studije studirala je u Italiji (Rim, Firenca). Izlagala je na brojnim kolektivnim izložbama širom Evrope među kojima su značajnije u Madridu, Parizu, Monaku, Londonu. Samostalno je izlagala u brojnim gradovima u zemlji i inostranstvu od kojih su značajnije u Podgorici, Rimu, Beogradu, Splitu, Dubrovniku.

**Izložba Milovana – Mikija Radulovića (Moderna galerija, 12.03.–25.03.2019.)**

Dana 12. marta 2019. godine otovrena je izložba slika Milovana Mikija Radulovića. Izložbu je otovrila rukovoditeljka sektora Moderna galerija Petrica Duletić.

Milovan – Miki Radulović rođen 1947. godine u Nikšiću. Završio je Pedagošku akedemiju u Nikšiću 1972.godine, grupa likovno vaspitanje. Diplomirao na Fakultetu likovnih umjetnosti u Beogradu 1977.godine u klasi prof. Miloša Bajića. Magistrirao na istom fakultetu kod prof. Radenka Miševića 1980.godine. Član ULUCG-a od 1987. godine. Pripadao umjetničkoj grupi ”Generacija 9” . Priredio oko 30 samostalnih i učestvovao na preko 200 grupnih izložbi u zemlji i inostranstvu: Nikšić, Podgorica, Beograd, Novi Sad, Skoplje, Pančevo, Rijeka, Trst, Bar, Herceg Novi, Bari, Rim, Pariz i dr.

**Retrospektivna izložba Milke Vujović (Moderna galerija, 28.03.-15.05.2019.)**

Dana 28. marta 2019. godine otvorena je izložba slika i grafika Milke Vujović. Izložbu je otvorila sekretarka Sekretarijata za kulturu i sport Ana Medigović. Uvodni tekst postpisuje istoričarka umjetnosti Petrica Duletić.

Milka Vujović rođena je 1965. u Podgorici. Diplomirala je na Fakultetu primenjenih umetnosti u Beogradu, gdje je završila i postdiplomske studije na odsjeku grafika. Od 1998. radi kao docent na FPU, za predmet Grafičke tehnike na Odseku zidno slikarstvo i Odseku konzervacija i restauracija. Član je ULUCG i ULUS-a.

**Izložba Miodraga Dada Đurića (Moderna galerija, 14.05.–05.06.2019.)**

Dana 14. maja 2019. godine otvorena je izložba slika, crteža, grafika, oslikane keramike i skulpture Miodraga Dada Đurića. Na otvaranju su govorili sekretarka Sekretarijata za kulturu i sport Ana Medigović i direktor JU Muzeji i galerije Podgorice Sead Đokaj.

Dado (Miodrag) Đurić je rođen 4. oktobra 1933. godine na Cetinju. Školovanje je započeo u Herceg Novom, a Akademiju likovnih umetnosti završio u Beogradu 1956. godine, u klasi profesora Marka Čelebonovića. Prvu izložbu imao je u Rijeci iste godine, nakon koje odlazi u Pariz. Pored ulja i crteža radio je kolaž, asamblaž, instalacije. Njegova djela se nalaze u mnogim muzejima, galerijama i privatnim kolekcijama širom svijeta. Dobitnik je Trinaestojulske nagrade za životno djelo, a 2009. godine predstavljao je Crnu Goru na 53. Bijenalu savremene umjetnosti u Veneciji. Pred kraj života, radio je na slikama koje su bile izložene na svjetskoj izložbi. U crnogorskom paviljonu u Šangaju. Preminuo je 27. novembra 2010. godine u Parizu. Sahranjen je, po svojoj želji, u Košćelama, blizu Rijeke Crnojevića.

Za svoje slikarstvo Dado Đurić je često govorio da je *smješa svega* i da predstavlja odbacivanje onoga što se zove civilizacija. Dado je jedan od najznačajnijih slikara savremene umjetnosti 20. vijeka i jedan od najistaknutijih prestavnika današnje figurativne umjetnosti.

**Retrospektivna izložba Sabahete–Beke Masličić „Veliko plavo putovanje“ (Moderna galerija, 11.06.– 05.07.2019.)**

Dana 11. juna 2019. godine otvorena je izložba slika Sabahete Beke Masličić. Izložbu je otvorila rukovoditeljka sektora Moderna galerija Petrica Duletić.

Sabaheta-Beka Masličić rođena je 1947.g. u Beranama. Završila je Umjetničku školu u Herceg Novom 1966. i Pedagošku akademiju u Prištini. Član je Udruženja likovnih umjetnika Crne Gore (ULUCG). Do sada je imala 30 samostalnih i preko 100 kolektivnih izložbi u zemlji i svijetu. Za svoj dugogodišnji rad, dobitnica je nagrada: Opštinskog priznanja Berana, Nagrade "21. jul“ i Državne nagrade "Oktoih".

**Izložba kineskog recentnog slikarstva “Enthusiasm for Ink Wash Painting” (Moderna galerija, 17.07.–25.08.2019.)**

JU Muzeji i galerije Podgorice u saradnji sa Ambasadom NR Kine i Kineskom nacionalnom slikarskom akademijom organizovala je izložbu kineskih umjetnika pod nazivom “Enthusiasm for Ink Wash Painting”. Izložba je otvorena u Modernoj galeriji 18. jula 2019. godine.

Ovom postavkom bilo je selektovano preko šezdeset djela kineskih likovnih umjetnika koji reprezentuju dio bogate i raznovrsne stvaralačke scene Narodne Republike Kine. Izložba je donijela presjek umjetničkih traganja autora različitih senzibiliteta koji tradicionalnu tehniku lavirani tuš u svojim likovnim istraživanjima primjenjuju na savremene načine.

Izložbu je otvorio potpredsjednik Kineske nacionalne slikarske akademije Zhang Jiangzhou. Na otvaranju izložbe su govorile i kustoskinja JU Muzeji i galerije Podgorice mr Selma Đečević i privremena otpravnica poslova Ambasade NR Kine u Crnoj Gori Hua Yafang.

Kineska nacionalna slikarska akademija osnovana je 1981. godine sa ciljem podsticaja likovnog stvaralaštva uz fokus na međunarodnu saradanju i internacionalnu promociju likovne umjetnosti Narodne Republike Kine.

Izložba je realizovana u okviru manifestacije “Podgoričko kulturno ljeto”.

**Izložba slika Aldemara Ibrahimovića (Moderna galerija, 05.09.-02.10.2019.)**

Dana 05. septembra 2019. godine otvorena je izložba slika Aldemara Ibrahimovića. Izložbu je otvorila kustoskinja u Modernoj galeriji Selma Đečević, koja potpisuje uvodni tekst kataloga izložbe.

Aldemar Ibrahimović rođen je 6. novembra 1962. godine u Rožajama. Akademiju likovnih umjetnosti završio je u Sarajevu 1986. godine, a postdiplomske studije na Cetinju 2013. Član ULUCG od 1987. Član je SULU. Od 2011. godine angažovan je kao gostujući profesor na Državnom univerzitetu u Novom Pazaru. Izlagao je na brojnim samostalnim izložbama širom zemlje i inostranstva među kojima su značajnije u Podgorici, Puli, Parizu, Nimu, Luksemburgu, Lincu, Cetinju, Splitu i Sarajevu.

Izložba je realizovana u okviru manifestacije “Podgoričko kulutrno ljeto”.

**Izložba Peđe Đonovića „Testament“, iz fonda Narodnog muzeja Crne Gore (Moderna galerija, 08.10.-15.11.2019.)**

Dana 08. oktobra 2019. godine otvorena je izložba fotografija Peđe Đonovića ,,Testament“, iz fonda Narodnog muzeja Crne Gore. Izložbu je otvorio Slobodan Vušurović, kustos NMCG.

Peđa Đonović rođen je na Cetinju, 15. novembra 1967. godine. Fotografijom se amaterski bavio u srednjoj školi. Od 1990. godine je radio kao fotograf u Republičkom zavodu za zaštitu spomenika kulture na Cetinju. Osim dokumentarne fotografije koju je radio u Zavodu, učestvovao je u snimanju nekoliko monografija, kao i u snimanjima većeg broja kataloga i kalendara. Više puta je izlagao na kolektivnim izložbama u Crnoj Gori. Fotografiju je, kako je zapisao, doživljavao kao način bilježenja prolaznosti vremena i vid umjetnosti koji mu omogućava izražavanje unutrašnjih osećanja i ideja. Bio je član Udruženja profesionalnih fotografa Crne Gore. Život je izgubio, nesrećnim slučajem, 22. januara 2003. godine.

**Izložba slika i crteža Luke Sekulića ,,Sklopljene oči drugačije gledaju svijet” (Moderna galerija, 19.11.2019. – 03.2020.)**

Dana 19. novembra 2019. godine otvorena je izložba slika i crteža Luke Sekulića. Izložbu je otvorila kustoskinja u Modernoj galeriji Selma Đečević koja potpisuje uvodni tekst kataloga izložbe.

Luka Sekulić rođen je 1983. godine u Podgorici. Diplomirao je slikarstvo na Fakultetu likovnih umjetnosti na Cetinju. Magistrant je na postdiplomskim studijama na istom fakultetu. Dobitnik je godišnje nagrade za slikarstvo Fakulteta likovnih umjetnosti Cetinje i otkupne nagrade Univerziteta Crne Gore 2006. godine. Učestvovao je na brojnim grupnim izožbama u zemlji i inostranstvu. Predstavio se likovnoj publici sa više samostalnih izložbi: ,,Znaćeš šta pričam samo ako ti se desi” (2008), ,,Sa novčanom dušom ili da pobjegnem od svega” (2012), ,,Vapaj sa izvora brutalne tišine” (2018).

**Izložba „Veliki format“ (Moderna galerija, 04.12. 2019 - 5.02.2020.)**

Dana 04. decembra 2019. godine otvorena je izložba “Veliki format – iz fundusa Moderne galerije”. Na otvaranju izložbe su se likovnoj publici obratili direktor JU Muzeji i galerije Podgorice Vučić Ćetković i rukovoditeljka sektora Moderna galerija Petrica Duletić.

Reprezentativni i bogati fundus Moderne galerije nastao je dugogodišnjim sakupljanjem pažljivo selektovanih umjetničkih djela, kao i poklonom umjetnika koji su tokom gotovo šest decenija izlagali u renomiranoj galeriji. Na izložbi su bili predstavljeni radovi velikog formata istaknutih crnogorskih umjetnika: Milivoja-Miška Babovića, Draška Dragaša, Miodraga - Dada Đurića, Nade Kažić, Pavla Pejovića, Aleksandra Rafajlovića, Branislava Bana Sekulića, Ilije Šoškića, Rajka Todorovića - Todora, Žarka Vojičića i Srđana Vukčevića. Izložba je realizovana u okviru programa manifestacije decembarska umjetnička scena.

**Izložba slika i grafika Đeljoša Đokaja (Skoplje, 20.12.2019.–19.01.2020.)**

Izložbom akademskog likovnog umjetnika Đeljoša Đokaja nastavljena je saradnja JU Muzeji i galerije Podgorice i Nacionalne galerije Republike Sjeverne Makedonije u Skoplju. Izložba je otvorena u galeriji Mala Stanica – jednom od galerijskih prostora Nacionalne galerije Republike Sjeverne Makedonije. Na izložbi su predstavljeni radovi Đokaja koji pripadaju bogatom umjetničkom fundusu Moderne galerije, ali i radovi srodnih ustanova i privatnih kolekcija. Na otvaranju izložbe govorili su pomoćnica direktora JU Muzeji i galerije Podgorice Ljiljana Kolundžić, kustoskinja Nacionalne galerije Republike Sjeverne Makedonije Ana Frangovska i ambasadorka Crne Gore u Republici Sjevernoj Makedoniji Marija Petrović.

Đejoš Đokaj rođen je 25. jula 1933. godine u Milješu, kraj Podgorice. Srednju umjetničku školu završio je u Peći a Fakultet likovnih umjetnosti u Beogradu na odsjeku za grafiku, u klasi profesora Boška Karanovića(1963). 1966. godine završavio je magistarske studije u Beogradu (ALU).

U periodu 1960 – 1969 ostvario je brojne uspjehe na polju likovnog stvaralaštva širom Jugoslavije, predstavlajući svoje radove na značajnim kolektivnim i samostalnim izložbama. O njegovim prvim izložbama pisali su istaknuti kulturni poslenici među kojima su: Olga Perović, Đorđe Kadijević, Milan Coko Marović, Mladen Lompar, Irina Subotić, Stojan Ćelić i Vladimir Rozić.

**Napomena:** Izložba Svetlane Dragojević, izložba Milovana Mikija Radulovića, izložba “Testament“ iz fundusa NMCG, izložba „Veliki format“ realizovane su umjesto, programom predviđenih, izložbi Boška Odalovića, Adina Rastodera i Željka Reljića koje nijesu mogle biti realizovane iz objektivnih razloga.

**ZAŠTITA KULTURNIH DOBARA**

**Konzervacija radova Moderne galerije**

Zaposleni u Sektoru za zaštitu kulturnih dobra su u sklopu nastavka redovnih aktivnosti, radi sređivanja zbirke Moderne galerije preduzeli konzervatosrske mjere u dijelu saniranja i konzervatorskog tretiranja najugroženijih umjetničkih djela – slika iz fonda Moderne galerije.

**Konzervatorski radovi u crkvi Sv.Jovana Krstitelja II Faza-**

 U toku 2018. godine preduzeti su i završeni konzervatorski radovi (I faza) u skladu sa urađenim projektom, na crkvi Sv. Jovana Krstitelja koja se nalazi u okviru groblja na Kosoru u Kučima. Tokom 2019. godine se nastavilo sa aktivnostima i realizovana je II faza konzervatorskih radova, na način kako je to utvrđeno od strane stručnih lica konzervatorske struke, imenovanih za izvršenje ovog zadatka, a u skladu sa navedenim projektom, dok će realizacija III faze biti izvršena tokom 2020. godine.

**Sanacija spomenika i spomen-obilježja**

 Kontinuirano, tokom cijele godine, vršilo se sprovođenje konzervatorskih mjera na ovom dijelu kulturne baštine Glavnog grada. Spomen-obilježja posvećena značajnim ličnostima i događajima iz naše prošlosti su memorija na te podvige, i uzor budućim generacijama. Nažalost, često su meta vandalskih postupaka kojima se skrnave, i stoga se, u skladu sa stanjem na terenu, obavljala sanacija istih. Sprovedene su sanacione mjere na spomeniku Palim borcima sa područja Momišića, spomen-grobnici na Pobrežju, a manje intervencije su obavljane na sanaciji oštećenja na spomeniku posvećenom kralju Nikoli, spomenik Aleksandru Sergejeviču Puškinu.

**Studija – Analiza stanja spomen-obilježja Glavnog grada**

Izrađena je sveobuhvatna Studija - Analiza stanja svih spomen-obilježja na teritoriji glavnog grada sa listom proriteta za sanaciju. Na osnovu ove analize izdvojiće se finansijska sredstva za izradu i realizaciju projekata sanacije najugroženijih spomenika. Definisani su prioriteti, sistematskim postupkom vrednovanja utvrđen istorijski značaj, kulturološka i umjetnička vrijednost svakog spomen-obilježja.

**Konzervatorski projekat ,,Rekonstrukcija spomenika posvećenog poginulim Kučima na Orljevu”**

Izrađen je Konzervatorski projekat rekonstrukcije spomenika posvećenog poginulim Kučima na Orljevu, Kuči. Projekat je izrađen zbog veoma lošeg stanja i ugroženosti spomenika, po svim pravilima konzervatorske struke, a njegova realizacija je predviđena za prvi kvartal sledeće godine.

**Konzervatorski projekat sanacije groba Marka Miljanova**

U 2018. godini, vršeno je redovno saniranje i čišćenje spomenika Marka Miljanova na Medunu, u skladu sa smjernicama propisanim od strane Uprave za zaštitu kulturnih dobara. Budući da je grob Marka Miljanova u prilično lošem stanju, a da se sanacija, odnosno čišćenje ne može sprovesti kroz redovno održavanje, dobijeni su konzervatorski uslovi od Uprave za zaštitu kulturnih dobara i krajem 2019. godine je izrađen konzervatorski projekat u cilju obnavljanja ovog spomenika, i preduzimanja potrebnih konzervatorskih mjera u tom pravcu.

**ARHEOLOŠKA ISTRAŽIVANJA**

**Elaborat za arheološka istraživanja ,,Mališine pećine“ i ,,Duklje“**

Zakon o zaštiti kulturnih dobara predviđa izradu elaborata prije početka arheoloških istraživanja. Elaborat za ,,Mališinu pećinu“ rađen je u martu 2019. godine. Tom prilikom je prikupljena i dokumentacija za dobijanje saglasnosti kako bi se moglo pristupiti istraživanju. Izrada elaborata je urađena u mjesecu maju za arheološki lokalitet ,,Duklja“ i prikupljena prateća dokumentacija.

**Arheološka istraživanja ,,Mališina pećina“ - Pljevlja**

Na lokalitetu,,Mališina pećina“ (okapina), arheološka istraživanja, iz 2019. godine su nastavak prethodnih istraživanja koja su radjena devedesetih godina XX vijeka od strane Centra za arheološka istraživanja iz Beograda. Naša institucija već treću godinu obavlja istraživanja, nadovezujući se na prethodna. Istraživanja se vrše na osnovu sporazuma o saradnji između RANU i CANU. Neposredan rad na terenu izvode stručnjaci sa Instituta za arheologiju i etnologiju - Novosibirsk sa stručnom ekipom iz JU Muzeji i galerije Podgorice. Prilikom istraživanja 2017-2018. godine otkriven je impozantan broj arheoloških artefakata i fragmenata životinjskih kostiju. Obrada ovih artefakata i rezultata kompletnog istraživanja je sažeta i objavljena u dva naučna rada. Istraživanje sonde iz 2019. godine je nadovezano na sondu iz 2018. godine. Istraživanja su imala multidisciplinaran karakter, arheološka i paleontološka. Ukupna količina nalaza je 354, od čega 301 kameni artefakt i 53 fragmenta životinjskih kostiju. Naučni rad iz 2019. godine u kome će biti objavjavljeni rezultati sa ovih istraživanja je u pripremi.

**Arheološka istraživanja na lokalitetu ,,Duklja“ - Podgorica**

Arheološka istraživanja lokaltetu ,,Duklja“ realizovana su u maju i junu 2019. godine. U sklopu istraživanja organizovana je Arheološka škola u saradnji sa kolegama iz Bugarske. Istraživanja su vršena u objektu IX koji se nalazi istočno od Kapitolnog hrama. Datovanje je izvršeno na osnovu velikog broja pronađenog novca na pomenutom prostoru. Jasno ih mozemo smjestiti u kasnu antiku, tačnije u prvu polovinu IV vijeka. Pretpostavka je da se radi o kompleksu radionica, gdje su se izrađivali i prodavali proizvodi od stakla.

Prethodne godine otkriven je dio mozaika inkorporiran u pod, tokom kampanje 2019. godine otkriven je u potpunosti. Mozaik je ukrašen u duhu kasne antike, izdijeljen geometrijskim motivima, poljima i pletenicama. Nakon istraživanja kolege iz CZKACG su izvršile preventivnu konzervaciju. Nalazi novca otkriveni direktno na podu potvrđuju da je i ova prostorija bila u funkciji u prvoj polovini IV vijeka. Osim mozaika i novca otkriven je znatan broj predmeta od stakla keramike i metala. Istraživanja se nastavljaju u 2020. godini.

**Izrada finalne dokumentacije za arheološka istraživanja ,,Mališine pećine“**

Rad na izdradi dokumentacije sa pomenutog lokaliteta podrazumijevao je obradu materijala (fotografisanje,mjerenje,analiza,itd.).

**IZDAVAŠTVO**

**Štampanje Zbornika radova Nova antička Duklja X**

Zbornik radova ,,Nova antička Duklja X”, nastavlja sa objavljivanjem stručnih tekstova eminentnih naučnika iz Crne Gore i inostranstva. Tekstovi obrađuju teme vezane za antičku Duklju, kao i za druge, značajne lokalitete u okruženju. Časopis “Nova antička Duklja” je prepoznat u međunarodnim okvirima kao jedno od najznačajnijih arheoloških glasila i kao takvo objavljuje naučne radove eminantnih arheologa. Do sada su objavljeni tekstovi arheologa iz Crne Gore, Srbije, Rusije, Hrvatske, Albanije, Republike Sjeverne Makedonije, Grčke, Velike Britanije, Bugarske, Italije i Slovenije. Zahvaljujući časopisu “Nova antička Duklja”, JU Muzeji i galerije Podgorice je uspostavila razmjenu štampanih izdanja sa svim relevantnim bibliotekama fakulteta, arheoloških muzeja i instituta u regionu.

**Epske narodne pjesme iz stare crnogorske periodike**

Štampana je knjiga ,,Epske narodne pjesme iz stare crnogorske periodike”, priređivača mr Zorice Mrvaljević, čija je promocija održana u Ustanovi dana 18.05.2019. godine u okviru održavanja manifestacije ,,Noć muzeja”.

Od svih usmenih narodnih umotvorina, književnih i raznih jezičkih izraza, epske pjesme su imale najveću popularnost, značaj i uticaj u društvenom i porodičnom životu Crnogoraca, kako zbog važnih događaja i raznih životnih situacija o kojima su pjevale, tako i zbog moralnih poruka i pouka koje su sa sobom nosile.

**Muzeografija - Zbornik radova JU Muzeji i galerije Podgorice**

Zbornik radova JU Muzeji i galerije Podgorice – Muzeografija, čine radovi iz oblasti muzejske struke, dakle muzeologije i muzeografije koji imaju muzeološku vrijednost, stručnu, naučnu, kulturološku, umjetničku i sve ono što svojim sadržajem unaprijeđuje muzejsku struku.

**Muzejski katalog za djecu Muzejske priče**

Navedeni katalog namijenjen je djeci do 16 godina kao značajnoj grupi posjetilaca naše ustanove. Na edukativan način, prilagođen dječjem uzrastu u katalogu su predstavljene kratke priče o Muzeju grada Podgorice, muzejskim zbirkama i eksponatima, uz ilustraciju crtežima.

**VANPROGRAMSKE AKTIVNOSTI**

**Izložba fotografija ,,Kad svane” Marije Jovanović – Galerija Art**

Dana 6. marta 2019. godine u Galeriji Art upriličeno je otvaranje izložbe fotografija ,,Kad svane” autorke Marije Jovanović. Organizator izložbe je Asocijacija ,,Spektra", Nevladina organizacija koja se bavi zaštitom i promocijom ljudskih prava transrodnih, rodno varijantnih i interpolnih osoba.

Na izložbi je, kroz medij umjetničke fotografije, prikazan ciklus priča žena i trans osoba iz Crne Gore kojima se šalje poruka o uticaju društva na živote žena, transrodnih, rodno fluidnih, nebinarnih i kvir osoba u Crnoj Gori u kojoj još uvijek vladaju jake patrijarhalne norme. Događaj je imao za cilj da ukaže na činjenicu da rodna ravnopravnost u našoj zemlji ne može biti do kraja dosegnuta bez sagledavanja izvora opresije svih rodnih identiteta unutar patrijarhata, kao i bez jasnog i odlučnog zalaganja za socijalnu, institucionalnu, kulturnu i rodnu jednakost svih činilaca društva.

Na otvaranju su govorile autorka izložbe Marija Jovanović, predstavnica asocijacije Spektra Hana Konatar, predstavnica Ministarstva kulture Dragana Živković i izvršna direktorica SOS Podgorica Biljana Zeković.

**Izložba fotografija ,,Mađarski trendseteri u istoriji fotografije”**

Ambasada Mađarske u Podgorici u JU Muzeji i galerije organizovala je izložbu fotografija ,,Mađarski trendseteri u istoriji fotografije”. Izložbu je otvorio ambasador Mađarske u Crnoj Gori, gospodin József Négyesi. Autor izožbe je Baki Gabor Peter, kustos u Mađarskom fotografskom muzeju. Izložba je prikazala moderne trendove u mađarskoj fotografiji XX vijeka. Između dva svjetska rata, mađarska fotografija se mogla pohvaliti nekolicinom značajnih i međunarodno priznatih umjetnika. Fotografije koje su se mogle vidjeti na ovoj izložbi napravili su Andre Kertes (Andor Kertész), Laslo Moholji-Nađ (László Moholy-Nagy), Brasaj (Gyula Halász) i Martin Munkači (Márton Munkácsi), koji su postali ikone i čiji rad je zapanjujuće moderan i garantuje uspjeh bilo gdje u svijetu i danas.

**Izložba slika Milene Perović ,,Oscilacije”– Galerija Art**

Dana 06. 09. 2019. godine otvorena je izložba slika Milene Perović. Izložbu je otvorila kustoskinja u Modernoj galeriji Selma Đečević. Izložba je realizovana u okviru manifestacije Podgoričko kulturno ljeto.

Milena Perović rođena je 1978. godine u Podgorici. Diplomirala je slikarstvo na Fakultetu likovnih umjetnosti na Cetinju, u klasi profesora Dragana Karadžića. Dobitnica je više nagrada iz oblasti likovnog stvaralaštva: nagrada FLU Cetinje Univerziteta Crne Gore iz oblasti analitičkog crtanja (2000. godina), nagrada FLU Cetinje Univerziteta Crne Gore iz oblasti slikarstva (2002. godina). Profesorica je likovne kulture od 2002. godine. Član je ULUCG od 2006. godine. Samostalno je izlagala u Herceg Novom, u galeriji ,,Spinnaker" 2003. godine. Izlagala je na brojnim kolektivnim izložbama u zemlji i inostranstvu.

**Izložba fotografija ,,U potrazi za srećom” – Galerija Art**

Izložba savremene umjetničke fotografije ,,U potrazi za srećom” je projekat saradnje umjetnika iz Srbije i Crne Gore koji se bave savremenim konceptima u fotografiji. Fokus je bio na autorima mlađe generacije sa međunarodnim renomeom i višegodišnjim izlagačkim iskustvom. Kustoski tim su činile Andrijana Pajović i Katarina Radović – dvije umjetnice koje su realizovale više kustoskih projekata, a kao umjetnice izlagale na brojnim izložbama kako u zemlji tako i u inostranstvu. Ova izložba je obuhvatala radove šest autora/autorki: Alena Aligrudića, Andrijane Pajović, Marije Ćalić, Katarine Radović, Srđana Veljovića i Vukice Vukas. Izložba je realizovana u okviru manifestacije Podgoričko kulturno ljeto.

**Izložba ,,Stratigrafske slike”, italijanske umjetnice Ane Romanelo**

Dana 14. 10. 2019. godine otvorena je izložba ,,Stratigrafske slike” italijanske umjetnice Ane Romanelo. Izložba je organizovana u JU Muzeji i galerije Podgorice, u okviru događaja kojima se obilježava 140 godina od uspostavljanja diplomatskih odnosa između Italije i Crne Gore. Na izložbi je predstavljeno 18 djela umjetnice iz Kalabrije. Izložba je nastala u okviru ,,Dana savremene umjetnosti", u saradnji sa ministarstvima kulture i vanjskih poslova, Glavnog grada i kompanije ,,Terna". Na otvaranju izložbe publici su se obratili ministar kulture u Vladi Crne Gore Aleksandar Bogdanović, direktor JU Muzeji i galerije Podgorice Vučić Ćetković i ambasador Republike Italije u Crnoj Gori Nj. E. Luka Zelioli.

Ana Romanelo neprestano prevazilazi svoju istoriju umjetnice, eksperimentišući sa bliskim tehnikama specijalnih efekata, koje dovode do procesa proširivanja njenih sugestija i kreativnosti, u jednom intrigantnom istraživanju novih stvari i živahnih iskustava. Vizija se ljušti i poravnava, prevazilazeći granice spoznaje koja ide izvan konceputalne, znakovne i sve beozobličnije manuelnosti. Ravne i plastične forme oživljavaju trans-dimenzionalnu vidljivost, u kojima ravan izrasta i postaje magmatska, hrapava, intenzivna. Pojedine rimske javne fontane su slike koje otkrivaju karakterističnu proceduru, znak važnog oporavka kroz lingvističku geografiju jezika, proširenih i patvorenih nadstrukturnim čitanjem i kaleidoskopskim tumačenjem”. (Tonino Sicoli)

**Pokloni i otkupi muzejsko-galerijskih predmeta**

Shodno Odluci Savjeta JU Muzeji i galerije Podgorice, autori koji u Ustanovi izlažu svoje radove, u obavezi su da Ustanovi poklone po jedan rad, pa je u 2019. godini zbirka Moderne galerije obogaćena radovima i to:

1.Gordana Kuč, akademska slikarka, slika iz ciklusa ,,Ponavljanje i razlike“, nastala 2018.g, kombinovana tehnika, dimenzije 59x74 cm,

2.Svetlana Dragojević, akademska slikarka, slika ,,Bez naziva“ iz ciklusa ,,Urbana utopija I“, godina nastanka 2015., dimenzije 85x50 cm,

3.Milka Vujović, akademska slikarka, slika ,,Ka zvezdama“, godina nastanka 2013., dimenzije 50x50 cm,

4. Changjiang Weng, slika ,,Drevna kineska djevojka“, nastala 2015. godine, dimenzije 80x59,5, tehnika: lavirani tuš,

5. Changjiang Weng, slika ,,Glas knjige“ nastala 2019., dimenzije 98,5x49,5 cm, tehnika: lavirani tuš,

6.Mensud Krpuljević, 41 fotografija sa izložbe ,,Štafeta mladosti 1945-1988“ kao i tri table sa nazivima:

* Godine štafete mladosti, 1945-1988. godine,
* Nosioci savezne štafete u Titogradu
* Mladi iz CG koji su Titu predali štafetu, od 1945 do 1956. godine,

7. Aldemar Ibrahimović, akademski slikar, slika ,,Sjećanje na Eldu“, dim. 76x76 cm, tehnika: ulje na platnu, nastala 2012. godine,

8. Sabaheta Beka Masličić, akademska slikarka, slika ,,Tamo gdje je Mediteran“, dimenzije 60x60 cm, tehnika: ulje na platnu, godina nastanka 2003.godine,

Milica Vuković, bivši član kolektiva JU Muzeji i galerije Podgorice je poklonila ,,Avan“ gusani sa ručkama, dimenzija: visina 15 cm, prečnik 25,50 cm, dužina tučka 29 cm, prečnik tučka 2 cm.

# **Spisak otkupljenih predmeta u 2019. godini**

1. Adin Rastoder, vajar, otkup skulpture (x3) koje su rađene u tehnici poliester i akrilik, rad iz serije ,,Human“;
2. Sabaheta Beka Masličić, otkup slike pod nazivom ,,Baština Mediterana“, ulje na platnu, dimenzije 80x80 cm, nastala 2016. godine.

**Revizije muzejskih zbirki**

Stručni timovi za reviziju muzejskog materijala su završili revizije koje su se obavljale tokom 2019. godine – revizija muzejskog materijala u Muzeju Marka Miljanova na Medunu, Arheološke zbirke, Istorijske zbirke, Etnografske zbirke, Kulturno-istorijske zbirke, Galerije Risto Stijović i Moderne galerije.

**OCJENA REALIZACIJE PROGRAMA**

Na veoma kvalitetan način realizovane su brojne programskeaktivnosti kao i niz vanprogramskih aktivnosti iz domena djelatnosti Ustanove.

**SAVJET USTANOVE**

Savjet JU Muzeji i galerije Podgorice radio je u skladu sa svojim nadležnostima. Na sjednicama, održanim tokom godine razmatrana su sva pitanja od značaja za rad Ustanove.

**SARADNJA**

 U realizaciji Programa rada ostvarena je saradnja sa nadležnim organima Glavnog grada Podgorice i Crne Gore. Intezivna saradnja je ostvarena sa srodnim institucijama kulture u zemlji i inostranstvu, kao i obrazovnim i vaspitnim institucijama koje su organizovano posjećivale muzeje, spomenički kompleks Medun i arheološki lokalitet Duklja.

 Očuvanje i promocija kulturnog nasljeđa Grne Gore smjernice su za uspostavljanje saradnje sa Balkan Heritage Foundation iz Bugarske i zaključivanje MOR-u, na osnovu kojeg je postignut dogovor vezan za arheološki lokalitet Duklja i razvoj projekta ,,Iskopavanje u Duklji” (u okviru ljetnje škole arheologije). Projektom je planirano da se aktivnosti izvode svake godine u trajanju od 2 do 6 nedjelja. Realizacijom ovoga projekta uspostaviće se saradnja sa akademskim i istraživačkim timovima između Crne Gore, Bugarske, Republike Sjeverne Makedonije, Kanade, SAD itd.

 Intenzivna saradnja sa Ministarstvom kulture Crne Gore implementirala se i kroz finansijsku podršku i realizaciju određenog broja projekata. Saradnja sa Ministarstvom turizma i održivog razvoja, odvijala se u svhu unaprjeđenja turističke ponude Glavnog grada, kroz određenu razmjenu podataka.

 Nastavljena je saradnja sa Državnim arhivom Crne Gore sa kojim vršimo odabir i predaju arhivske građe, kao i izlučivanje bezvrijednog registraturskog materijala.

U cilju promocije kulturnog nasljeđa intenzivirana je saradnja s ambasadama u Podgorici, naročito s ambasadama Austrije, Njemačke, Rumunije, Poljske, Turske, Kine, Azerbejdžana, Palestine, Kosova, Albanije, Republike Sjeverne Makedonije i dr.

Kroz projekat “Mladi u muzeju“, unaprijeđena je saradnja sa predškolskim i školskim ustanovama organizovanjem posjeta za ove grupacije, u cilju promocije programa i edukacije samih posjetilaca.

 Saradnja sa medijima, koji su obavještavali građane o programskim aktivnostima Ustanove nastavljena je u duhu korektne i blagovremene informisanosti građana. Pored saradnje sa medijima prepoznata je potreba i značaj informisanja građana o aktuelnim dešavanjima u JU Muzeji i galerije Podgorice putem zvanične stranice Ustanove i preko društvenih mreža.

**ORGANIZACIJA I KADROVSKA OSPOSOBLJENOST USTANOVE**

 JU Muzeji i galerije Podgorice čine četiri sektora:

* Sektor Muzej grada i Muzej Marka Miljanova,
* Sektor Moderna galerija i galerija Rista Stijovića,
* Sektor za zaštitu kulturnih dobara c i
* Sektor za opšte, pravne, administrativno-tehničke i finansijske poslove.

 U Ustanovi je u 2019. godini bilo 34 zaposlenih.

**IMOVINA USTANOVE - POSLOVNI PROSTOR I OPREMA**

JU Muzeji i galerije Podgorice za obavljanje svoje djelatnosti koristi sledeće objekte:

- objekat Ustanove u kojem se nalazi sjedište u ulici Marka Miljanova br.4 u Podgorici, koji zahvata površinu od oko 2000m2, u kojem je smještena stalna muzejska postavka, kao i izložbeni prostori u kojima se organizuju povremene izložbe, konzervatorsko-restauratorska radionica (laboratorija), kao i službene prostorije za većinu zaposlenih.

 -objekat Kuslevove kuće u ul. Vuka Karadžića, površine oko 264m2, sa dvorištem od oko 4.300m2 i izložbenim prostorom koji služi za realizaciju povremenih izložbi. Navedeni objekat trenutno koriste organizatori FIAT-a.

 -objekat Muzeja Marka Miljanova na Medunu, koji je udaljen 12km od grada. Objekat ima prizemlje, sprat i potkrovlje, sa pripadajućim dvorištem. U prizemlju i na spratu nalaze se muzejska postavka i službene prostorije, a u potkrovlju objekta smješten je depo i sala za sastanke sa bibliotekom.

- Galerija Risto Stijović, koja se nalazi u Staroj varoši, u ul. Braće Zlatičinina čine dvije cjeline koje su rekonstruisane u 2019. godini. U Galeriji će biti smješten legat Rista Stijovića.

-prostor Galerije Art čija je rekonstrukcija u toku, spajanjem dosadašnjeg prostora sa novim prostorom i u narednom period se očekuje završetak radova i po planu će biti izmijenjen sadržaj dobijanjem prostora kafe-galerije.

-kuća Blaža Jovanovića na Veljem brdu, koja se trenutno ne koristi za obavljanje djelatnosti, do njene adaptacije i rekonstrukcije i privođenja iste adekvatnoj namjeni.

-montažni objekat na arheološkom lokalitetu Duklja, KO Rogami, koji se koristi za smještaj terenske dokumentacije sa arheoloških istraživanja.

**IZVJEŠTAJ o finansijkom poslovanju JU Muzeji i galerije Podgorice za period od 01.01.2019. godine do 31.12.2019. godine**

|  |  |  |  |  |  |  |
| --- | --- | --- | --- | --- | --- | --- |
| **Organ.****klasa** | **Ek.****klasa** | **Ek. klasa** | **O P I S** | **Planirano****za 2019.g.** | **Realizovano u 2019. god.** | **% ostvarenja plana** |
| **12** | **JU MUZEJI I GALERIJE PODGORICE** |
|  | **411** | **Bruto zarade i doprinosi na teret poslodavca** | **450.000,00** | **429.540,54** | **95,45** |
| 4111 | Neto zarade | 265.900,00 | 254.572,77 | 95,74 |
| 4112 | Porez na zarade | 38.700,00 | 38.684,91 | 99,96 |
| 4113 | Doprinosi na teret zaposlenog | 95.200,00 | 91.851,25 | 96,48 |
| 4114 | Doprinosi na teret poslodavca | 44.400,00 | 38.588,77 | 86,91 |
| 4115 | Opštinski prirez | 5.800,00 | 5.842,84 | 100,74 |
|  | **412** | **Ostala lična primanja** | **27.100,00** | **24.516,65** | **90,47** |
| 4123 | Naknada za prevoz | 16.500,00 | 14.500,61 | 87,88 |
| 4127 | Ostale naknade | 10.600,00 | 10.061,04 | 94,49 |
|  | **413** | **Rashodi za materijal** | **56.370,00** | **24.690,31** | **43,80** |
| 4131 | Administrativni materijal | 10.220,00 | 7.285,67 | 71,29 |
| 4133 | Materijal za posebne namjene | 35.150,00 | 9.483,60 | 26,98 |
| 4134 | Rashodi za energiju | 9.100,00 | 6.991,10 | 76,83 |
| 4135 | Rashodi za gorivo | 1.900,00 |  929,94 | 48,94 |
|  | **414** | **Rashodi za usluge** | **100.040,00** | **51.706,11** | **51,69** |
| 4141 | Službena putovanja | 3.000,00 | 2.900,24 | 96,67 |
| 4143 | Komunikacione usluge | 2.500,00 | 1.864,87 | 74,59 |
| 4145 | Usluge prevoza | 4.900,00 | 2.934,30 | 59,88 |
| 4147 | Konsultantske usluge | 3.500,00 | ---------- | ------- |
|  | **414** | 4148 | Usluge stručnog usavršavanja | 3.000,00 | 723,78 | 24,13 |
| 4149 | Ostale usluge | 83.140,00 | 43.282,92 | 52,06 |
|  | **415** | **Rashodi za tekuće održavanje** | **2.600,00** | **1.016,40** | **39,09** |
| 4153 | Tekuće održavanje opreme | 2.600,00 | 1.016,40 | 39,09 |
|  | **419** | **Ostali izdaci** | **98.500,00** | **39.588,49** | **40,19** |
| 4191 | Izdaci po osnovu isplate ugovora o djelu | 96.500,00 | 37.652,49 | 39,02 |
| 4193 | Izrada i održavanje softvera | 2.000,00 | 1.936,00 |  96,80 |
|  | **431** | **Transferi institucijama, pojedincima, nevladinom i javnom sektoru** | **11.000,00** | **10.342,65** | **94,02** |
| 4318 | Ostali transferi pojedincima | 11.000,00 | 10.342,65 | 94,02 |
|  | **441** | **Kapitalni izdaci** | **22.970,00** | **20.439,55** | **88,98** |
| 4415 | Izdaci za opremu | 22.970,00 | 20.439,55 | 88.98 |
| **12** | **UKUPNO:** | **768.580,00** | **601.840,70** | **78,31** |

**Komentar finansijskog izvještaja za 2019. godinu**

Finansijskim planom za 2019. godinu, predviđena su sredstva, po namjenama, u iznosu od 768.580,00 eura, i to:

* bruto zarade i doprinosi na teret poslodavca …………… 450.000,00
* ostala lična primanja ………………………… ………….. 27.100,00
* rashodi za materijal ………………………………………. 56.370,00
* rashodi za usluge …………………………………………. 100.040,00
* rashodi za tekuće održavanje ……………...……. ………... 2.600,00
* ostali izdaci ……….………………………………………. 98.500,00
* Ostali transferi pojedincima

( otkup predmeta za zbirke Ustanove )……………………. 11.000,00

* kapitalni izdaci …………………..………….. …………… 22.970,00

 **SVEGA: 768.580,00 €**

Ustanova je, za tekuće poslovanje i realizaciju programskih aktivnosti u 2019. godini, utrošila sredstva u iznosu od 601.840,70 eura, koja su namjenski korišćena za:



